●NOTA  DE PREMSA ●

Avui 12 d’octubre dia de la “Hispanidad” en diferents indrets del país s’han realitzat classes organitzades pels nuclis d’Institut del Sindicat d’Estudiants dels Països Catalans (SEPC), l’objectiu reivindicar la data del 12 d’octubre com a dia lectiu. Pel SEPC aquesta data hauria de ser un dia laborable més i per tant el conjunt de centres educatius del país haurien d’obrir les portes amb total normalitat.

L’organització estudiantil majoritària als Països Catalans considera que la festivitat del 12 d’octubre és aliena, i suposa una imposició espanyola més, el SEPC denúncia també que als Països Catalans aquesta és la festa dels contravalors (racisme, imperialisme espanyol, xenofòbia...) que des de les aules i des de l’educació cal combatre.   

Cròniques:

- Olot:  
La jornada escolar sota el lema “Res a celebrar, molt per que lluitar!” ha començat a les 11 del matí amb un esmorzar gratuït amb productes autòctons de la comarca. La música ha precedit la lectura del manifest on s’ha denunciat el significat que pren aquesta data a casa nostra. Les classes de protesta han finalitzat amb una interessant xerrada al voltant de l’educació popular realitzada per un educador social. El paper transformador de l’educació, l’esperit crític dels educands i altres qüestions relacionades han estat els eixos centrals de la xerrada i del posterior debat.   

- Sant Esteve de Palautordera: 
Més de seixanta persones han participat avui dels actes. La classe d’història impartida per una professora del IES del poble ha estat el plat fort, en aquesta s’ha realitzat un repàs del fets més rellevants de la colonització espanyola a Amèrica. L’activitat ha estat molt ben rebuda entre la gent del poble. 

- Santpedor:
A les 10 del matí els estudiants s’han aplegat davant les portes del Institut del poble  l’IES d’Auro. Tot seguit ha començat la cercavila sota el lema “12 d’octubre, res a celebrar, molt a combatre!” acompanyats del so reivindicatiu de diverses gralles i un megàfon.  Un cop a la plaça Gran de Santpedor s’hi han anat sumat persones de diferents edats i realitats, cal destacar-hi la presència de diferents regidors membres de l’equip de Govern Municipal. 

Primer de tot el filòleg i professor Joan Cots, ha explicat àmpliament les atrocitats comeses a Amèrica del Sud, i ha acabat narrant les realitats imperialistes que encara són visibles als Països Catalans. En segon lloc, l’historiador i professor Pere Gasol ha parlat del final de l’imperialisme espanyol a Amèrica del Sud, de la guerra de la independència de Cuba, la guerra del Rift, la dictadura de Primo de Rivera i també ha aprofundit sobre el significat de la celebració del 12 d’octubre, abans com a “dia de la raza” i actualment com a dia de la “Hispanidad”.   

Al finalitzar les classes populars, s’ha donat esmorzar i beguda a la setantena d’assistents que han vingut a reivindicar que ells el 12 d’octubre no fan festa. Amb música i la lectura del manifest ha finalitzat l’acte.

- Girona:
A la Rambla de la Llibertat de Girona a les 16 hores ha començat la jornada reivindicativa. 
Tallers, una xocolatada, teatre, xerrades, sopar, malabars, diables i música serviran per evidenciar que els estudiants catalans rebutgen de ple el “12 d’octubre” i els valors que l’acompanyen.

		● SINDICAT D’ESTUDIANTS DELS PAÏSOS CATALANS ●  www.sepc.cat  ●